สทนช. เฝ้าระวังปริมาณฝนช่วง 10 วันข้างหน้า โดยเฉพาะปลายเดือนกันยายน พร้อมเดินแผนการรับน้ำเข้าพื้นที่ลุ่มต่ำ 13 ทุ่ง
ศูนย์เฉพาะกิจชั่วคราวในภาวะวิกฤติ สทนช. เฝ้าระวังปริมาณฝนช่วง 10 วันข้างหน้า โดยเฉพาะปลายเดือนกันยายน พร้อมเดินแผนการรับน้ำเข้าพื้นที่ลุ่มต่ำ 13 ทุ่งรับน้ำชั่วคราวจากการตัดยอดน้ำหลาก

นายสำเริง  แสงภู่วงค์ รองเลขาธิการสำนักงานทรัพยากรน้ำแห่งชาติ (สทนช.) ในฐานะผู้อำนวยการศูนย์เฉพาะกิจชั่วคราวในภาวะวิกฤติ กล่าวว่า วันนี้ต่อเนื่องถึงวันที่ 26 กันยายน ภาคเหนือตอนล่าง ภาคกลาง ภาคตะวันออก และภาคใต้ยังคงมีฝนตกต่อเนื่องและมีฝนตกหนักบางแห่ง ส่วนภาคเหนือตอนบนและภาคตะวันออกเฉียงเหนือมีปริมาณฝนลดลง โดยต้องเฝ้าระวังแม่น้ำยม แม่น้ำป่าสัก แม่น้ำแควน้อย แม่น้ำแควใหญ่ แม่น้ำนครนายก แม่น้ำปราจีนบุรี และแม่น้ำโขง เนื่องจากเขื่อนจึ่งหง ประเทศจีนเพิ่มการระบายน้ำลงแม่น้ำโขง 
สำหรับ 24 ชั่วโมงที่ผ่านมามีฝนตกปานกลางถึงหนักในภาคเหนือ ภาคตะวันออกเฉียงเหนือ ภาคกลาง ส่วนภาคตะวันออก ภาคตะวันตก และภาคใต้มีฝนตกเล็กน้อยถึงปานกลาง 
จากการคาดกาณ์ของกรมอุตุนิยมวิทยา และ สสนก.ถึงแนวโน้มฝนระยะ 10 วันข้างหน้า คาดว่า ฝนที่จะมาเติมน้ำในลุ่มน้ำต่างๆ ลดลง ประกอบกับอิทธิพลของร่องมรสุมช่วงนี้กำลังอ่อน แต่ฝนจะเพิ่มขึ้นอีกครั้งปลายเดือนช่วงวันที่ 26 – 28 กันยายน เนื่องจากอิทธิพลของความกดอากาศสูงเริ่มแผ่ลงมา 
ขณะที่สถานการณ์พายุยังมีเกิดขึ้นทางแปซิฟิกแต่ไม่เคลื่อนตัวมาทางประเทศไทย ในเบื้องต้นมีพายุ 2 ลูก คือ ลูกที่ 1 เกิดขึ้นฝั่งอันดามัน ใกล้ชายฝั่งอินเดียแรงขึ้นเป็นพายุไซโคลนเมื่อคืนวันที่ 20 กันยายนที่ผ่านมา คาดว่า จะเคลื่อนตัวทางตะวันตกเฉียงเหนือเข้าสู่ประเทศอินเดียและจะอ่อนกำลังลง ส่วนลูกที่ 2 บริเวณมหาสมุทรแปซิฟิก ยังเป็นพายุดีเปรสชั่นกำลังเคลื่อนตัวทางตะวันตกค่อนไปทางเหนือ ซึ่งทั้งสองลูกดังกล่าวไม่มีผลกระทบกับประไทย ปัจจุบันพายุที่ก่อตัวในมหาสมุทรแปซิฟิกเกิดขึ้นแล้ว 28 ลูกรวมลูกล่าสุด 
คาดว่า จะมีโอกาสเกิดพายุได้ในเดือนตุลาคมอีก 1 – 2 ลูก จึงต้องเฝ้าระวังและติดตามสถานการณ์พายุอย่างใกล้ชิดเพื่อแจ้งเตือนพื้นที่ที่คาดว่าอาจจะได้รับผลกระทบในช่วงเวลาดังกล่าว โดยเฉพาะบริเวณภาคกลาง ภาคตะวันตก และภาคใต้

รองเลขาธิการสำนักงานทรัพยากรน้ำแห่งชาติ (สทนช.) กล่าวย้ำว่า ได้กำชับทุกหน่วยงานที่เกี่ยวข้องเร่งแผนระบายน้ำในพื้นที่น้ำท่วมขังและพร่องน้ำในเขื่อนขนาดใหญ่และขนาดกลางที่มีปริมาณน้ำเกินเกณฑ์เฝ้าระวังต่อเนื่อง โดยวันนี้ 21 ก.ย..61 สทนช. ได้ทำหนังสือถึงปลัดกระทรวงมหาดไทยแจ้งจังหวัดที่เกี่ยวข้องทราบแผนการรับน้ำเข้าพื้นที่ลุ่มต่ำ 13 ทุ่ง เพื่อใช้เป็นพื้นที่รวมรับน้ำไว้ชั่วคราวจากการตัดยอดน้ำหลากและเป็นพื้นที่ปล่อยปลาให้เกษตรกรทำการประมง เป็นรายได้เสริมเกือบ 2 ล้านไร่ ในพื้นที่ 13 จังหวัดของลุ่มเจ้าพระยา คาดว่า จะเปิดรับน้ำเข้าครบทั้ง 13 ทุ่ง ภายในเดือนกันยายนนี้ 
โดยเริ่มจากพื้นที่ลุ่มต่ำทุ่งบางระกำที่เริ่มรับน้ำเข้าตั้งแต่วันที่ 19 กันยายน ในพื้นที่ลุ่มน้ำเจ้าพระยาตอนล่าง คือ ทุ่งฝั่งซ้ายคลองชัยนาท-ป่าสัก ทุ่งเชียงราก ทุ่งท่าวุ้ง ทุ่มบางกุ่ม ทุ่งบางกุ้ง ทุ่งบางบาล-บ้านแพน ทุ่งป่าโมก ทุ่งผักไห่ และทุ่งเจ้าเจ็ด เริ่มดำเนินการตั้งแต่วันที่ 20 กันยายน และพื้นที่ลุ่มต่ำทุ่งโพธิ์พระยาเริ่มเปิดรับน้ำเข้าทุ่งวันที่ 30 กันยายนนี้